การประกอบธุรกิจของแต่ละสายผลิตภัณฑ์/กลุ่มธุรกิจ

(1) ลักษณะผลิตภัณฑ์หรือบริการ

โรงพยาบาลกรุงธน 1 และ 2 ประกอบธุรกิจบริการด้านการแพทย์แก่ผู้เจ็บป่วยตลอด 24 ชั่วโมง
โดยมีแพทย์เฉพาะโรคให้การรักษา พร้อมเครื่องมือการรักษาและวินิจฉัยโรคที่ทันสมัย
ให้บริการรักษาแก่ผู้ป่วยทุกสาขาโรค โดยดำเนินธุรกิจภายใต้ข้อบังคับของกฎหมาย
พระราชบัญญัติสถานพยาบาล พ.ศ. 2542และข้อตกลงที่ทำไว้กับหน่วยงานต่างๆทั้งภาครัฐและเอกชน
ซึ่งไม่มีปัจจัยสำคัญที่มีผลกระทบต่อโอกาสในการประกอบธุรกิจ

(2) การตลาดและภาวะแข่งขัน

(ก) นโยบายและลักษณะการตลาดของบริการ

โรงพยาบาลกรุงธน 1 ให้บริการดูแลสุขภาพด้วยการป้องกันรักษาโรค
ดูแลและฟื้นฟูสุขภาพให้แก่ประชาชนชาวไทยเป็นส่วนใหญ่ และชาวต่างประเทศประมาณ 5 %
ที่จ่ายเงินค่ารักษาพยาบาลเองและกลุ่มผู้มีประกันในภาคเอกชน
ซึ่งมีการกำหนดค่าบริการและมีผลตอบแทนที่เหมาะสม
ตลาดส่วนใหญ่เป็นผู้ป่วยที่มีภูมิลำเนาอยู่รอบๆโรงพยาบาล นอกจากนั้นโรงพยาบาลกรุงธน 1
ตั้งอยู่ริมถนนใหญ่ เห็นได้ง่ายเดินทางสะดวกและมีอาคารจอดรถรองรับเพียงพอ
ปัจจุบันมีสถานีรถไฟฟ้า BTS
เปิดใกล้โรงพยาบาลทำให้มีหมู่บ้านจัดสรรและอาคารคอนโดมิเนียมขนาดใหญ่สำหรับผู้มีฐานะดีเกิดขึ้นใกล้กับโรงพยาบาลเป็นจำนวนมาก
โรงพยาบาลกรุงธน 1
จึงมีแนวทางด้านการตลาดเพื่อหาลูกค้ากลุ่มนี้มาเป็นลูกค้าของโรงพยาบาลเพิ่มขึ้น
นอกเหนือจากการประชาสัมพันธ์/ปรับภาพลักษณ์ของโรงพยาบาล
การปรับปรุงการให้บริการและสถานที่ รวมถึงการหากลุ่มตลาดใหม่ๆ และมีส่วนร่วมกับชุมชนมากขึ้น

โรงพยาบาลกรุงธน 2 ให้บริการรักษาพยาบาลส่วนใหญ่กับผู้ป่วยที่ใช้บัตรประกันสุขภาพถ้วนหน้า
และมีคลินิกเวชกรรมเป็นสาขา มีผู้ขึ้นทะเบียนรวมกันประมาณ 5 หมื่นคน
มีผู้มาใช้บริการผู้ป่วยนอกวันละประมาณ 300 คน แบ่งเป็นผู้ป่วยที่จ่ายเงินเองประมาณ 10 %

(ข) สภาพการแข่งขันในอุตสาหกรรม

โรงพยาบาลเอกชน ยังคงแข่งขันการให้บริการผู้ป่วยอยู่ตลอดเวลา
โดยเฉพาะในพื้นที่ซึ่งมีโรงพยาบาลเปิดให้บริการหลายแห่ง
การโฆษณาประชาสัมพันธ์มีความจำเป็นแม้ว่ากฎหมายจะเข้มงวด
ปัจจุบันการแข่งขันในด้านราคาและภาพลักษณ์มีความสำคัญในการดำเนินกิจการสูงขึ้น
ผู้ป่วยรับรู้ข้อมูลจากสื่อประชาสัมพันธ์แล้วเลือกใช้บริการตามความนิยมของ “แบรนด์”
นอกเหนือจากการให้บริการดี มีคุณภาพและราคาที่ไม่แพง

(3) การจัดหาผลิตภัณฑ์หรือบริการ

(ก) วัตถุดิบและผู้จำหน่ายวัตถุดิบ

วัตถุดิบที่ใช้ในการรักษาและดำเนินกิจการ สั่งซื้อจากแหล่งผลิตและตัวแทนจำหน่ายในประเทศ
โดยไม่มีการซื้อวัตถุดิบใดจากผู้จัดจำหน่ายรายเดียวเกินร้อยละ 30 ของยอดสั่งซื้อทั้งหมด

บริษัทฯ ไม่มีผลกระทบในการจัดหาวัตถุดิบ หากผู้แทนจำหน่ายใดไม่สามารถจัดส่งวัตถุดิบได้
ก็สามารถหาผู้แทนจำหน่ายรายอื่นให้จัดส่งของชนิดเดียวกันหรือใกล้เคียงได้

(ข) ผลกระทบต่อสิ่งแวดล้อม

กระบวนการผลิตที่กระทบสิ่งแวดล้อม ได้แก่ น้ำเสียได้มีการบำบัด ตามระเบียบข้อบังคับของกฎหมาย
แยกขยะออกเป็น ขยะติดเชื้อที่ต้องเก็บเป็นพิเศษ
ส่วนขยะทั่วไปซึ่งมีจำนวนมากจะมีรถขยะกรุงเทพมหานครเข้ามาเก็บไปทิ้งทุกวัน
ทั้งนี้ทางสำนักงานสิ่งแวดล้อมแห่งชาติ กรุงเทพมหานคร และ กระทรวงสาธารณสุข
จะเข้ามาตรวจสอบมาตรฐานเป็นระยะๆ ซึ่งตลอด 3
ปีที่ผ่านมาบริษัทได้ปฏิบัติตามที่กฎหมายกำหนดอย่างต่อเนื่อง กล่าวคือ

น้ำเสียจากอาคารโรงพยาบาล
มีการติดตั้งระบบบำบัดน้ำเสียตามข้อกำหนดของกฎหมายและมีการตรวจสอบคุณภาพของน้ำก่อนทิ้งลงสู่ท่อสาธารณะอย่างสม่ำเสมอ

ขยะประเภทติดเชื้อ เช่น ชิ้นเนื้อจากการผ่าตัด เข็มและกระบอกฉีดยาที่ใช้แล้ว
จะมีการแยกใส่ถุงสีแดงแยกประเภทอย่างชัดเจน เก็บไว้ในห้องเฉพาะที่ป้องกันสัตว์เข้าไปคุ้ยเขี่ย
และ กทม. มีรถเก็บขยะติดเชื้อมารับไปกำจัดอย่างถูกวิธีต่างจากขยะทั่วไป

บริษัทฯ
มีคณะกรรมการอาชีวอนามัยและสิ่งแวดล้อมคอยติดตามผลกระทบและกำกับดูแลการปฏิบัติหน้าที่ของพนักงานให้เป็นไปตามกฎระเบียบและข้อบังคับ
และจากผลการปฏิบัติที่ผ่านมาเป็นไปตามกฎหมายที่กำหนด

(4) งานที่ยังไม่ได้ส่งมอบ

ไม่มี